تحریر: اے ڈی شاہد.

جبر کے سینے پہ ضرب دی ہے نوک قلم سے

بڑھ جائے گی جب بات تو تب آو گے

صحافت عوام کی ترجمانی کرتی ہے، اہل اقتدار اپنے اقتدار کے نشے میں دُھت اور غرق رہتے ہیں، غریبوں کی فریادیں ان کے ایوانوں تک پہنچنے سے پہلے ہی دم توڑ جاتی ہیں، عوام کی آواز حکمرانوں تک پہنچانے کے لیے میڈیا کا کردار کسی سے ڈھکا چھپا نہیں جو کہ قابل تعریف ہے، معاشرتی نا ہمواریوں اور جرائم کے خاتمے کیلئے مختلف اداروں میں ہونیوالی کرپشن کے خلاف صحافی ہی تو ہے، جو اپنی جان و مال کی پرواہ کیے بغیر سینہ تان کر کھڑا ہو جاتا ہے اور حکومتی کمیوں کوتاہیوں اور کرپشن کو عوام کے سامنے بے نقاب کرتا ہے، یہی وجہ ہے کہ کرپٹ مافیا اور حکومتی جبر اور غضب کا شکار بھی ہو جاتا ہے مگر پھر بھی جذبہ حب الوطنی سے سر شار قلم کا مزدور اگلے دن نئے جوش و جذبے سے رپورٹنگ کے فرائض سر انجام دیتا ہے، معاشرے میں عدم بر داشت کا رویہ بڑی تیزی سے فروغ پا رہا ہے، یہی وجہ ہے کہ حکمران اور بیوروکریٹس اپنا قبلہ درست کرنے کی بجائے مسائل کی نشاندہی پر صحافیوں کو ہی مورد الزام ٹھہراتے ہیں. جس کی وجہ سے یہ کرپٹ مافیا سرکاری مشینری، سرکاری وسائل اور اپنی طاقت کا استعمال کرتے ہوئے حق اور سچ کی آواز کو دبانے کیلئے صحافیوں پر ظلم و تشدد پر اُتر آتے ہیں مگر قلم کے مزدور محب وطن پھر بھی اپنے دیس واسیوں کی چنتا کرتے ہوئے ان ظالموں کے خلاف ڈٹ جاتے ہیں. اسی وجہ سے صحافت خطر ناک ترین شعبہ اور کانٹوں کی سیج بن کر رہ گیا ہے.

1995ء سے دنیا بھر میں صحافیوں کے خلاف تشدد، قتل اور سفا کانہ سلوک جیسے واقعات میں تیزی سے اضافہ ہوا ہے، 2018ء صحافیوں کے لیے بد ترین ثابت ہوا ہے، رپورٹرز ود آؤٹ آف بارڈرز کے ایک سروے کے مطابق 180ممالک میں اس سال 80صحافی ہلاک ہوئے 348جیلوں میں بند ہیں جبکہ 60 کے لگ بھگ یر غمال بنائے گئے ہیں، دنیا بھر میں اہل صحافت کو ایک ایسی سطح کے مخالفانہ رویوں کا سامنا ہے جس کی اس سے پہلے کوئی مثال موجود نہیں، اس سال کے دوران قتل ہونیوالے صحافیوں کی تعداد 8 فیصد اضافے سے 80 ہو گئی، جو کہ اپنے پیشہ وارانہ فرائض کی ادائیگی کے دوران قتل کیے گئے. صحافیوں کی شرح 2017ء کے مقابلے میں 15فیصد بڑھی، 2018ء میں ویسے تو کئی صحافی قتل ہوئے لیکن ایک ایسا صحافی قتل ہوا جس نے جارح مزاج سعودی ولی عہد محمد بن سلمان کو بیک فٹ پر جانے پر مجبور کر دیا، سعودی نثراد صحافی جمال خشوگی 2 اکتوبرکو استنبول میں امریکی قونصل خانے میں داخل ہوئے پھر کبھی لوٹ کر واپس نہ آ سکے، پہلے تو سعودی حکام نے لا علمی کا اظہار کیا لیکن جب ترک صدر نے ثبوتوں کے ساتھ دعویٰ کیا کہ خشوگی کو قتل کیا گیا ہے تو سعودی حکام نے قتل کی تصدیق کر دی اور واقعے کو حادثہ قرار دیدیا، اس حادثے کے مکروہ سائے سے سعودی ولی عہد ابھی تک پیچھا نہیں چھڑا پائے.

سال 2018ء میں نصف سے زائد صحافیوں کو ہلاک کرنے سے پہلے سفا کانہ تشدد کا نشانہ بنایا گیا، سن2018میں افغانستان صحافیوں کیلئے سب سے زیادہ ہلاکت خیز ملک ثابت ہوا، جہاں 16صحافیوں کو اپنی جان سے ہاتھ دھونا پڑے، اس فہرست میں دوسرے نمبر پر شام ہے جہاں 11اور تیسرے نمبر پر میکسیکو ہے جہاں 7پروفیشنل صحافی اور 2سیٹیزن جرنلسٹس قتل ہوئے، میکسیکو جنگ کے زون سے باہر ایک ایسا ملک ہے جہاں صحافیوں کی ہلاکتوں کی تعداد سب سے زیادہ ہے، اس سال قید کیے گئے دنیا بھر میں صحافیوں کی تعداد348رہی جو پچھلے سال کے مقابلے میں 22زیادہ ہے، 2017میں زیر حراست صحافیوں کی تعداد 326تھی، جیلوں میں بند نصف سے زیادہ صحافیوں کا تعلق دنیا کے محض پانچ ملکوں سے ہے جن میں چین، ایران، سعودی عرب، مصر اور ترکی شامل ہیں، سب سے زیادہ قیدی چین کی جیلوں میں بند ہیں جن کی تعداد 60 ہے، یہ تعداد پچھلے سال 54 کے مقابلے میں 11 فیصد زیادہ ہے، ایک صحافی کے سو ا باقی تمام صحافیوں کو مشرق وُسطیٰ کے تین ملکوں شام، عراق اور یمن میں یر غمال بنا کر رکھا گیا ہے، یر غمال بنائے گئے صحافیوں میں 6غیر ملکی جرنلسٹ بھی شامل ہیں. اگرچہ عراق اور شام میں داعش کو شکست ہو چکی ہے لیکن اس کے با وجود ماسوائے جاپان کے صحافی جوم پی یا سودا کے جسے تین سال کے بعد شام سے رہا کر دیا گیا تھا، باقی لا پتہ صحافیوں کے متعلق کچھ پتہ نہیں کہ وہ کس حال میں ہیں اور آیا کہ وہ زندہ بھی ہیں کہ نہیں.

سال2018 کی درجہ بندی کے لحاظ سے صحافیوں کیلئے سب سے محفوط ملک ناروے ہے جب کہ دوسرا نمبر سویڈن اور تیسرا نمبر نیدر لینڈ کا ہے، آخری نمبر پر شمالی کوریا ہے جب کہ اس سے ایک درجہ اوپر 179 پر ارٹیریا اور 178 پر ترکمانستان ہے، نام نہاد جمہوریت کے علمبر دار بھارت میں بھی صحافیوں کیلئے زمین تنگ ہو رہی ہے، اس سال بھارت میں 6 صحافی قتل ہوئے اور ان کیلئے فرائض کی ادائیگی کے حالات میں مزید ابتری آئی ہے جس کے بعد بھارت کی رینکنگ 138ہو گئی ہے، اگرچہ افغانستان میں اس سال مجموعی طور پر 16صحافی قتل ہوئے لیکن صحافیوں کیلئے خطر ناک تین صحافیوں کی درجہ بندی میں اس کا قیام پاکستان اور بھارت سے بہتر ہے اس کی رینکنگ 118ہے کیونکہ وہاں صحافیوں کے دیگر حالات ان کے مقابلے میں بہتر ہیں، چین اس فہرست میں 176ویں نمبر پر ہے، 2018ء میں وہاں کسی صحافی کا قتل نہیں ہوا لیکن وہاں کے حالات صحافیوں کے آزادانہ کام کیلئے ساز گار نہیں ہیں، پاکستان کا شمار بھی صحافیوں کیلئے خطر ناک ترین ملکوں میں ہوتا ہے جو 139 ویں نمبر پر ہے، وطن عزیز میں اس سال 3 صحافی قتل ہوئے اس کے علاوہ صحافیوں کو حکومتی اداروں اور مختلف گروہوں کی جانب سے بھی جبر اور دباؤ کا سامنا کرنا پڑ رہا ہے، جس کی وجہ سے ان کیلئے اپنی پیشہ وارانہ فرائض کی ادائیگی آسان نہیں رہی، گزشتہ 5سالوں کے دوران 26صحافیوں کو اپنی پیشہ وارانہ سر گرمیوں کے دوران قتل کیا گیا۔

میں ظالم دی ہک تے بہہ کے برچھی گڈاں حرفاں دی

بھاویں مینوں مار دیو میں مظلوم دی کراں گا بات

Like this: Like Loading...